钦定古今图书集成/明伦汇编/氏族典/第226卷 > 杨播
## 钦定古今图书集成/明伦汇编/氏族典/第226卷 > 杨播

按《魏书杨播传》，“播字延庆，自云弘农华阴人也。本字
元休，太和中高祖赐改焉。母王氏，文明太后之外姑。
播少修整，擢为中散，累进北部给事中。未几，除龙骧
将军，转卫尉少卿，与阳平王颐等出漠北，击蠕蠕，大
获而还。除左将军，随车驾南讨。至锺离师回，播以诸
军渡淮，身自居后。贼众遂围播，播乃为圆陈以御之”，
贼莫敢动，遂拥众而济。高祖壮之，赐爵华阴子。寻除
右卫将军，除太府卿，进爵为伯。景明初，授华州刺史。
为御史王基所劾，削除官爵。延昌二年，卒于家。熙平
中，复其爵，谥曰“壮。”